Publication: Magyar Közlöny
Issue: MK-2003-151 (Year: 2003, Number: 151)
Era: 1990-2004
Section: Az Alkotmánynak ez a rendelkezése — az Alkotmánybíróság az 59/1993. (XI. 29.) AB határozatában kifejtettek
Paragraph Index: 243

Az Alkotmánynak ez a rendelkezése — az Alkotmánybíróság az 59/1993. (XI. 29.) AB határozatában kifejtettek szerint —, az eljárási garanciákon túl a bírósághoz fordulás jogát foglalja magában. Az alapvetõ jogból következõen az államra az a kötelezettség hárul, hogy — egyebek között — a polgári jogi jogok és kötelezettségek (a polgári joginak tekintett jogviták) elbírálására bírói utat biztosítson. Ez a rendelkezés azonban — az Alkotmány 8. § (2) bekezdésre figyelemmel — nem jelent korlátozhatatlan alanyi jogot a perindításra. A Pp. 2. § (1) bekezdés szerint a bíróságnak az a feladata, hogy — összhangban az 1. §-ban foglaltakkal — a feleknek a jogviták elbírálásához, a perek tisztességes lefolytatásához és ésszerû idõn belül történõ befejezéséhez való jogát érvényesítse. A 3. § (1) bekezdés kimondja, hogy a bíróság a polgári ügyek körében felmerült jogvitát erre irányuló kérelem esetén bírálja el. Ezek az alapvetõ jogok és elvek értelemszerûen érvényesülnek a bírósági útra tartozó nemperes eljárásokra is. Az Alkotmánybíróság idézett határozata rámutat: az eleve sikerre nem vezetõ eljárások „kibontatkozását” a polgári eljárásjogban szabályozott ún. perakadályok korlátozzák. A Pp. 130. § (1) bekezdésében szabályozott esetekben arról van szó, hogy meghatározott félnek meghatározott bíróság elõtt a konkrét ügyben hiányzik a keresetindítási joga — akár azért, mert ilyen nem is volt, akár azért, mert még nincs, illetve már elveszett —, vagy hiányzik valamilyen más, szükségszerû és tételesen meghatározott elõfeltétel. Ezekben az esetekben a bíróság a kereset teljesíthetõségének konkrét eljárásjogi és anyagi jogi elõfeltételeirõl, az érvényesíthetõség elvi lehetõsége felõl dönt. A keresetindítás határidõhöz kötése a bírósághoz fordulás alapjogának alkotmányos korlátozása, amelyet az Alkotmánybíróság összefüggésbe hozott a jogállamhoz tartozó jogbiztonság [Alkotmány 2. § (1) bekezés] érvényesülése követelményével is (185/B/1991/3. AB).

Source: https://magyarkozlony.hu/hivatalos-lapok/dc9b7a2705624dcc0cba0f0969e7cce96f246fa4/dokumentumok/57ff6b890b73e99e82ccec30c964d00ead242491/letoltes